ORDE do 26 de novembro de 2010 pola que se ratifica o acordo de extinción da Fundación Galicia Emigración e se dispón a súa inscrición no Rexistro de Fundacións de Interese Galego.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 03/12/2010

Visto o expediente de extinción da Fundación Galicia Emigración, adscrita ao protectorado da Consellería de Presidencia, Administracións Públicas e Xustiza, resultan os seguintes.
Feitos.
Primeiro.-Con data do 18 de outubro de 2010 presentouse no rexistro xeral da Consellería de Presidencia, Administracións Públicas e Xustiza a solicitude de extinción da Fundación Galicia Emigración, para a tramitación do expediente de autorización polo Consello da Xunta de Galicia e ratificación do acordo de extinción polo protectorado.
Segundo.-A Fundación Galicia Emigración foi constituída en escritura pública do 27 de abril de 2002 pola Xunta de Galicia, polo que ten a condición de fundación do sector público de Galicia, foi clasificada como benéfico-social por orde da Consellería de Presidencia, Relacións Institucionais e Administración Pública do 14 de maio de 2002, e declarada de interese galego por orde da Consellería de Emigración e Cooperación Exterior do 20 de maio de 2002, e figura inscrita no Rexistro de Fundacións de Interese Galego co número 2002/4 e adscrita ao protectorado da Consellería de Presidencia, Administracións Públicas e Xustiza.
Terceiro.-Os fins da fundación, establecidos no artigo seis dos estatutos, son promover, incentivar e executar accións orientadas a potenciar e difundir a galeguidade en calquera parte do mundo, en especial nos lugares onde estean radicadas comunidades galegas, así como a realización de accións tendentes a apoiar os galegos e os seus descendentes que residan fóra da comunidade autónoma.
Cuarto.-O órgano de goberno da fundación na súa reunión de 16 de setembro de 2010 adoptou, por solicitude do protectorado, o acordo de extinción da fundación, motivado na imposibilidade de realización dos fins fundacionais por insuficiencia de medios materiais. No mesmo acordo, o padroado delega a execución material das operacións de liquidación na Secretaría Xeral de Emigración.
No expediente tramitado para o efecto consta a seguinte documentación:
a) Certificación do acordo adoptado polo padroado.
b) Memoria xustificativa da concorrencia da causa de extinción.
c) Contas da fundación na data de adopción do acordo.
d) Informe da Secretaría Xeral de Emigración.
e) Informe-proposta do protectorado.
Quinto.-Canto ao destino dos bens resultantes da liquidación, de conformidade co establecido no artigo 37º dos estatutos, o inmoble que constitúe o domicilio social da fundación pasará ao patrimonio da Comunidade Autónoma de Galicia.
O resto dos bens e dereitos que resulten da liquidación, ao non existiren nos estatutos nin na acta fundacional previsións sobre o seu destino nin facultades atribuídas ao padroado, corresponde ao protectorado esta competencia, de conformidade co disposto no artigo 45º da Lei 12/2006, do 1 de decembro, de fundacións de interese galego.
Sexto.-Pola condición de fundación pertencente ao sector público de Galicia, a extinción foi autorizada por acordo do Consello da Xunta de Galicia.
Consideracións legais.
Primeiro.-Esta consellería é competente por razón da materia, de conformidade co Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, en relación co artigo 7º.2 do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego. Corresponde, así mesmo, a esta consellería o exercicio das funcións de protectorado, de conformidade co establecido no artigo 47º da Lei 12/2006, do 1 de decembro, de fundacións de interese galego
Segundo.-O artigo 44º da Lei 12/2006, do 1 de decembro, de fundacións de interese galego, regula entre as causas de extinción das fundacións a imposibilidade de realización do fin fundacional, sendo necesario para tal efecto acordo favorable do padroado, ratificado polo protectorado. O mesmo artigo sinala que o acordo de extinción se inscribirá no Rexistro de Fundacións de Interese Galego. O artigo 59º da mesma lei establece que a extinción de fundacións do sector público da Comunidade Autónoma de Galicia debe ser autorizada por acordo do Consello da Xunta de Galicia.
Terceiro.-O acordo de extinción adoptouse seguindo os requisitos establecidos na normativa vixente e nos estatutos da fundación e foi aprobado por unanimidade dos membros do padroado e autorizado por acordo do Consello da Xunta de Galicia. No expediente tramitado consta a memoria xustificativa da causa de extinción e ademais documentación establecida nos artigos 44º, 45º e 59º da Lei 12/2006, e artigos 48º e 79º do Decreto 14/2009, do 21 de xaneiro, polo que se aproba o Regulamento de fundacións de interese galego.
Cuarto.-Polo exposto, e de conformidade co establecido na Lei 12/2006, do 1 de decembro, de fundacións de interese galego, nos decretos 14/2009, do 21 de xaneiro, polo que se aproba o Regulamento de fundacións de interese galego, e o Decreto 15/2009, da mesma data, polo que se aproba o Regulamento do Rexistro de Fundacións de Interese Galego, e demais normativa de xeral aplicación,
DISPOÑO:
Primeiro.-Ratificar o acordo de extinción adoptado polo padroado da Fundación Galicia Emigración e autorizado por acordo do Consello da Xunta de Galicia do 25 de novembro de 2010.
Segundo.-Ordenar a inscrición do acordo no Rexistro de Fundacións de Interese Galego, sección da Consellería de Presidencia, Administracións Públicas e Xustiza.
Terceiro.-Establecer como destinataria dos bens e dereitos resultantes da liquidación a Secretaría Xeral de Emigración, órgano adscrito á Presidencia da Xunta de Galicia, coa excepción do inmoble que constitúe o domicilio social da fundación, que pasará ao patrimonio da Comunidade Autónoma de Galicia.
Contra esta orde, que pon fin á vía administrativa, pode interpoñerse recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, de conformidade co disposto na Lei 29/1998, do 13 de xullo, reguladora da xurisdición contencioso-administrativa; con carácter potestativo pódese interpoñer recurso de reposición ante o mesmo órgano que ditou o acto, no prazo dun mes, segundo o disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 26 de novembro de 2010.
Alfonso Rueda Valenzuela
Conselleiro de Presidencia, Administracións
Públicas e Xustiza